ബൈ ബൈ ബൈല്സ് ടോക്കിയോ: ജിംനാസ്റ്റിക്സിലെ എക്കാലത്തെയും ഏറ്റവും മികച്ച താരങ്ങളുടെ പട്ടികയില് ഇടംപിടിച്ച അമേരിക്കയുടെ സിമോണ് ബൈല്സ് ടോക്കിയോ ഒളിന്പിക്സിനിടെ പിന്മാറി. കായികലോകത്തെ ഞെട്ടിച്ച അപ്രതീക്ഷിത പിന്മാറ്റമായിരുന്നു ബൈല്സിന്റേത്.വനിതാ ടീം വോള്ട്ട് ഫൈനലില് നിന്നായിരുന്നു ബൈല്സിന്റെ അപ്രതീക്ഷിത പിന്മാറ്റം. വോള്ട്ട് ഇനത്തില് പങ്കെടുത്തതിനുശേഷം ആരോഗ്യ കാരണങ്ങളാലായിരുന്നു താരം പിന്മാറിയതെന്നാണു റിപ്പോര്ട്ട്. ആരോഗ്യസ്ഥിതി വിലയിരുത്തിയ ശേഷമേ വരുംദിവസങ്ങളില് നടക്കുന്ന മത്സരങ്ങളില് ബൈല്സ് പങ്കെടുക്കുമോ എന്ന് പറയാനാവൂ എന്ന് യുഎസ്എ ജിംനാസ്റ്റിക്സ് വൃത്തങ്ങള് വ്യക്തമാക്കി. പ്രതീക്ഷയുടെ ഭാരവുമായെത്തിയ ബൈല്സിന് ടോക്കിയോയില് പതിവ് ഫോം കണ്ടെത്താന് സാധിച്ചിരുന്നില്ല. ഇരുപത്തിനാലുകാരിയായ ബൈല്സ് ഇന്നലെ മത്സരത്തിനിടെ വോള്ട്ടില് പതറുന്നുണ്ടായിരുന്നു. 1.5 ട്വിസ്റ്റോടെ ലാന്ഡ് ചെയ്ത ബൈല്സിനു ലഭിച്ചത് 13.766 സ്കോര് മാത്രമായിരുന്നു. ആദ്യ റൊട്ടേഷനില് ഏറ്റവും കുറവ് പോയിന്റായിരുന്നു അത്. മത്സരത്തിനിടെ ബൈല്സിനെ പിന്വലിച്ച് അമേരിക്ക പോരാട്ടം തുടര്ന്നെങ്കിലും ഉറപ്പായ സ്വര്ണം വെള്ളിയില് ഒതുങ്ങി. പ്രതീക്ഷകളുടെ ഭാരം തന്റെ ചുമലുകളില് അനുഭവപ്പെടുന്നതായി ബൈല്സ് തിങ്കളാഴ്ച ഇന്സ്റ്റഗ്രാം പോസ്റ്റില് പറഞ്ഞിരുന്നു. ലോക ചാന്പ്യന്ഷിപ്പില് 25ഉം ഒളിന്പിക്സില് ആറും മെഡലുണ്ട് ഈ അമേരിക്കന് താരത്തിന്. ആറില് ആറ്... ആര്ട്ടിസ്റ്റിക് ജിംനാസ്റ്റിക്സില് ഒളിന്പിക്സില് അരങ്ങേറുന്ന ആറിനങ്ങളിലും ടീം ഓള് റൗണ്ട്, വ്യക്തിഗത ഓള് റൗണ്ട്, വോള്ട്ട്, അണ്ഈവന് ബാര്സ്, ബാലന്സ് ബീം, ഫ്ളോര് എക്സര്സൈസ് യോഗ്യത നേടിയാണു സിമോണ് ബൈല്സ് ടോക്കിയോയില് എത്തിയത്. 1992നുശേഷം ഒളിന്പിക്സിലെ ആറിനങ്ങളിലും യോഗ്യത സ്വന്തമാക്കുന്ന ആദ്യ വനിതാ താരം എന്ന റിക്കാര്ഡും ബൈല്സ് സ്വന്തമാക്കി. 2016 റിയോ ഒളിന്പിക്സില് നാലു സ്വര്ണവും ഒരു വെങ്കലവും നേടിയിരുന്നു.